ชงคลังตั้งกองทุนประกันต่อ
วงเงิน 2 แสนล้าน เอกชนหวังลดภาระความเสี่ยงโครงการรัฐ
26 ก.ย. 2559

วงเงิน 2 แสนล้าน เอกชนหวังลดภาระความเสี่ยงโครงการรัฐ
สมาคมประกันวินาศภัยชงรัฐบาล ตั้งกองทุนรับประกันภัยต่อแห่งชาติ 2 แสนล้าน 
นายอานนท์ วังวสุ นายกสมาคมประกันวินาศภัยไทย เปิดเผยว่า ได้หารือกับนายอภิศักดิ์ ตันติวรวงศ์ รมว.คลัง เพื่อเสนอให้รัฐบาลจัดตั้งและบริหารกองทุนรับประกันภัยต่อแห่งชาติ (รีอินชัวรันส์) ขึ้น วงเงิน 1-2 แสนล้านบาท ทำหน้าที่รับประกันภัยต่อจากบริษัทประกันวินาศภัยของไทย เพื่อช่วยแบ่งเบาภาระให้บริษัทประกันไทย รวมถึงสนับสนุนแนวทางการนำระบบประกันภัยช่วยบริหารความเสี่ยงในโครงการของรัฐบาลสำเร็จเร็วขึ้น
ทั้งนี้ กองทุนดังกล่าวจะรับประกันภัยต่อในโครงการประเภทที่มีความเสี่ยงและทุนประกันสูง เช่น การรับประกันภัยภัยพิบัติ ภัยสินค้าเกษตร ภัยนักท่องเที่ยว การรับประกันสุขภาพแก่ข้าราชการ รวมถึงการรับประกันโครงการรัฐหรือโครงการที่ยังไม่มีการเก็บสถิติหรือประเมินตัวเลขที่ชัดเจน ซึ่งปกติบริษัทต่างประเทศจะไม่ยอมรับประกันภัยต่อทั้ง 100% หรือหากรับ จะคิดเบี้ยแพงมากไม่คุ้มค่า ทำให้หลายโครงการที่เอกชนพร้อมเข้าไปช่วยรัฐบาลไม่สามารถเกิดขึ้นได้จริง เนื่องจากหาบริษัทประกันภัยต่อเพื่อส่งงานไม่ได้ 
“รมว.คลัง บอกว่าจะนำกลับไปพิจารณา โดยเงินในกองทุนแสนล้านบาทนั้น ไม่ต้องใช้เงินงบประมาณจริง แต่ตั้งเป็นเครดิตไว้ก่อนได้ หากจัดตั้งสำเร็จจะช่วยปรับโครงสร้างระบบประกันในไทยได้เป็นอย่างดี ซึ่งที่ผ่านมามีหลายโครงการที่รัฐบาลต้องการนำระบบประกันภัยไปช่วยบริหารความเสี่ยงให้ เอกชนก็สนใจพร้อมเข้าไปทำ แต่ติดที่ไม่สามารถรับความเสี่ยงได้พอ เช่น โครงการประกันภัยสุขภาพแก่ข้าราชการ ที่มีทุนเอาประกันสูงถึง 6-7 หมื่นล้านบาท บริษัทก็ไม่กล้ารับความเสี่ยงเอง เพราะหากเสียหายจะใช้เงินจำนวนมาก แต่ถ้ามีกองทุนนี้เข้ามาช่วยแบ่งเบาภาระความเสี่ยง โครงการนี้หรือโครงการอื่นๆ จะมีโอกาสเกิดง่ายขึ้น” นายอานนท์ กล่าว
นายอานนท์ กล่าวว่า ปกติการรับประกันโครงการที่มีทุนประกันสูง บริษัทประกันภัยไทยจะส่งงานต่อไปให้กับบริษัทประกันต่อต่างประเทศ หรือรีอินชัวเรอส์ ในสัดส่วนถึง 70-90% ทำให้เงินค่าเบี้ยจำนวนมากไหลออกไปยังต่างประเทศ แต่ถ้ามีการจัดตั้งกองทุนขึ้นมาได้สำเร็จ และรับงานไว้เพียง 20-30% ก็ช่วยให้เงินค่าเบี้ยไหลออกไปต่างประเทศลดลง